CELEX: 52015PC0483
Language: da
Date: 2015-10-06
Title: Forslag til RÅDETS AFGØRELSE om fastlæggelse af den holdning, Den Europæiske Union skal indtage på Verdenshandelsorganisationens Ministerkonference for så vidt angår en forlængelse af moratoriet for told på elektroniske overførsler og moratoriet for "non-violation complaints" og "situation complaints"

EUROPA-KOMMISSIONEN
            Bruxelles, den 6.10.2015
            COM(2015) 483 final
            2015/0234(NLE)
            Forslag til
            RÅDETS AFGØRELSE
            om fastlæggelse af den holdning, Den Europæiske Union skal indtage på Verdenshandelsorganisationens Ministerkonference for så vidt angår en forlængelse af moratoriet for told på elektroniske overførsler og moratoriet for "non-violation complaints" og "situation complaints"
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               Formålet med dette forslag er at gøre det muligt for Unionen at tilslutte sig en konsensus i Verdenshandelsorganisationen (WTO) om vedtagelse fra WTO's Ministerkonferences side af to beslutninger vedrørende 1) et moratorium for told på elektroniske overførsler ("e-handelsmoratoriet") og 2) anvendelsen af stk. 1, litra b) og c), i artikel XXIII i GATT 1994 om "non-violation complaints" og "situation complaints" på bilæggelse af tvister i henhold til aftalen om handelsrelaterede aspekter af intellektuelle ejendomsrettigheder ("TRIPS-aftalen"). 
            
            
               Unionen har altid støttet forlængelsen af "e-handelsmoratoriet", fordi e-handel er en tjenesteydelse og derfor ikke bør pålægges told. Desuden er moratoriet en væsentlig økonomisk fordel for EU-virksomheder. 
            
            
               TRIPS-aftalen indførte et moratorium på fem år fra sin ikrafttrædelse i 1995 for anvendelsen af stk. 1, litra b) og c), i artikel XXIII om "non-violation complaints" og "situation complaints" på høringer og tvistbilæggelse i henhold til TRIPS-aftalen (artikel 64, stk. 2, i TRIPS-aftalen). I nævnte periode blev der ikke skabt konsensus om anvendelsesområdet og de nærmere bestemmelser for "non-violation complaints" og "situation complaints" i henhold til artikel 64, stk. 3, i TRIPS-aftalen.
            
            
               Efter udløbet af den oprindelige femårsperiode har WTO's Ministerkonference gang på gang forlænget suspensionen ved konsensusbeslutning i henhold til artikel 64, stk. 3, i TRIPS-aftalen og nu indtil sit næste møde. Den seneste forlængelse af 11. december 2013 varer indtil ministerkonferencen i 2015. Beslutningerne fra WTO's Ministerkonference pålagde Rådet for TRIPS at fortsætte sin undersøgelse af anvendelsesområdet og de nærmere bestemmelser for klager af de typer, der er omhandlet i stk. 1, litra b) og c), i artikel XXIII i GATT 1994 og fremsætte henstillinger på dens næste møde. Det fremgik også af beslutningerne, at der var enighed om, at medlemmerne i mellemtiden ikke ville indlede sådanne klager i henhold til TRIPS-aftalen.
            
            
               Der er ikke hidtil skabt konsensus om anvendelsesområdet og de nærmere bestemmelser.
            
            
               Forslaget indebærer, at Rådet bemyndiger Kommissionen til at indtage en holdning på Den Europæiske Unions vegne inden for rammerne af WTO med henblik på at tilslutte sig en konsensus vedrørende forlængelsen af "e-handelsmoratoriet" på ubestemt tid (eller på hver ministerkonference, hvor e-handelsmoratoriet foreslås vedtaget) og forlængelsen af moratoriet for "non-violation complaints" og "situation complaints" i henhold til TRIPS-aftalen, indtil WTO-Ministerkonferencen træffer en beslutning om anvendelsesområdet og de nærmere bestemmelser for "non-violation complaints". 
            
            
               •Overensstemmelse med eksisterende bestemmelser på politikområdet og andre EU-politikker
            
            
               
                  Initiativet er i fuld overensstemmelse med eksisterende bestemmelser på politikområdet. Lignende afgørelser er blevet udarbejdet i forbindelse med tidligere WTO-Ministerkonferencer, herunder senest i forbindelse med 9. WTO-Ministerkonference i 2013. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               Ved artikel 218, stk. 9, i traktaten om Den Europæiske Unions funktionsmåde (i det følgende benævnt "TEUF") er det fastsat, at når en afgørelse, der har retsvirkninger, skal træffes af et organ nedsat ved en international aftale, skal Rådet på forslag af Kommissionen eller Unionens højtstående repræsentant for udenrigsanliggender og sikkerhedspolitik vedtage en afgørelse om fastlæggelse af, hvilken holdning der skal indtages på Unionens vegne. Forlængelsen af moratorier falder ind under denne bestemmelse, da afgørelsen træffes af et organ, der er nedsat ved en international aftale (WTO's Ministerkonference), som påvirker Unionens rettigheder og forpligtelser.
            
            
               Det forventede e-handelsmoratorium vedrører spørgsmål, der falder inden for den fælles handelspolitiks område (artikel 207 i TEUF), og særlig forpligtelser i henhold til den almindelige overenskomst om handel med tjenesteydelser. Tilsvarende vedrører det forventede moratorium for "non-violation complaints" og "situation complaints" spørgsmål, der falder inden for den fælles handelspolitiks område, særlig forpligtelser i henhold til TRIPS-aftalen. 
            
            
               3.FORSLAGETS ANVENDELSESOMRÅDE
            
            
               I overensstemmelse med artikel 218, stk. 10, i TEUF vil Europa-Parlamentet straks blive underrettet fuldt ud.
            
            
               2015/0234 (NLE)
            
            
               Forslag til
            
            
               RÅDETS AFGØRELSE
            
         
         
            
               om fastlæggelse af den holdning, Den Europæiske Union skal indtage på Verdenshandelsorganisationens Ministerkonference for så vidt angår en forlængelse af moratoriet for told på elektroniske overførsler og moratoriet for "non-violation complaints" og "situation complaints"
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Et moratorium for told på elektroniske overførsler ("e-handelsmoratoriet"), hvoraf det følger, at medlemmerne af Verdenshandelsorganisationen (WTO) skal fortsætte deres hidtidige praksis med ikke at pålægge elektroniske overførsler told, blev vedtaget i form af en erklæring på WTO's Ministerkonference i 1998. Moratoriet foreligger i øjeblikket i form af en beslutning fra WTO's Ministerkonference, der er blevet fornyet hvert andet år siden 1998. 
            
            
               (2)Et moratorium for "non-violation complaints" og "situation complaints" er gang på gang blevet forlænget på WTO's Ministerkonference efter udløbet af den femårige periode for at træffe beslutning om anvendelsesområdet og de nærmere bestemmelser for sådanne klager i henhold til artikel 64, stk. 3, i TRIPS-aftalen. 
            
            
               (3)Disse moratorier blev sidst forlænget til 2015 på WTO's Ministerkonference i december 2013. De bør forlænges yderligere på en kommende WTO-Ministerkonference eller gøres permanente, hvis der skulle danne sig en konsensus herom i de pågående eller fremtidige drøftelser. 
            
            
               (4)Det er i Unionens interesse at give sin støtte til forlængelsen af e-handelsmoratoriet på ubestemt tid og til forlængelsen af moratoriet for "non-violation complaints" og "situation complaints" indtil det tidspunkt, hvor ministerkonferencen godkender henstillingerne fra Rådet for TRIPS, for så vidt angår anvendelsesområdet og de nærmere bestemmelser for "non-violation complaints" og "situation complaints" i henhold til artikel 64, stk. 3, i TRIPS —
            
            
               VEDTAGET DENNE AFGØRELSE: 
            
            
               Artikel 1
            
            
               Unionens holdning inden for rammerne af Verdenshandelsorganisationens Ministerkonference er at støtte en forlængelse af moratoriet for told på elektroniske overførsler ("e-handelsmoratoriet") og moratoriet for klager af de typer, der er omhandlet i stk. 1, litra b) og c), i artikel XXIII i GATT 1994 ("non-violation complaints" og "situation complaints"), indtil Ministerkonferencen træffer en beslutning om anvendelsesområdet og de nærmere bestemmelser for "non-violation complaints" og "situation complaints". 
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand